《赠台倅徐太博》
宋代·释长吉

琼树耸芳蕤，灵根植仙圃。懿哲蕴英才，妙岁冲云路。

曲台峻清秩，峨冠凛奇趣。霞城倅郡条，惠爱春荣布。

心陂万顷澄，群物欣翔鹭。浮云摈繁虑，虚舟游太素。

庾楼明月情，谢塘春草句。沙鸟下琴轩，江风起厅树。

颙昂出俗操，益为时贤慕。异日柏梁游，渊云让孤步。

作者简介：释长吉，号梵才大师，住净名庵。事见《嘉定赤城志》卷二七、三五。今录诗五首。